N Srinivasan, Shashank Manohar: पूर्व बीसीसीआई अध्यक्ष एन श्रीनिवासन ने हाल ही में आईसीसी पद छोड़ने वाले शशांक मनोहर को भारत विरोधी करार देते हुए कहा कि उन्होंने भारत को बहुत नुकसान पहुंचाया है
By अभिषेक पाण्डेय | Follow | Published: July 3, 2020 08:55 AM2020-07-03T08:55:18+5:30 | Updated: July 3, 2020 08:59 AM2020-07-03T08:59:34+5:30
एन श्रीनिवासन ने शशांक मनोहर को बताया भारत विरोधी (BCCI)
Highlightsशशांक मनोहर ने भारतीय क्रिकेट को इतना नुकसान पहुंचाया है कि भारतीय क्रिकेट में शामिल हर व्यक्ति उनके जाने से खुश हो जाएगा: श्रीनिवासनशशांक मनोहर भारत विरोधी रहे हैं और विश्व क्रिकेट में भारत के महत्व को कम किया है: श्रीनिवासन
पूर्व बीसीसीआई अध्यक्ष एन श्रीनिवासन ने बुधवार को इंटरनेशनल क्रिकेट काउंसिल (आईसीसी) अध्यक्ष पद से इस्तीफा देने वाले शशांक मनोहर को आईसीसी अध्यक्ष पद पर रहते हुए 'भारत-विरोधी' काम करने और उन्हें जिम्मेदारियों से 'भागने' वाला करार दिया।
श्रीनिवासन ने कहा कि मनोहर, जो खुद पहले बीसीसीआई अध्यक्ष रह चुके हैं, ने भारतीय क्रिकेट को बड़ा नुकसान पहुंचाया और विश्व क्रिकेट में भारत का महत्व घटाया।
बीसीसीआई के नए नेतृत्व की वजह से भाग खड़े हुए शशांक मनोहर: श्रीनिवासन
श्रीनिवासन ने टाइम्स ऑफ इंडिया से कहा, 'जब से बीसीसीआई नया नेतृत्व सामने आया है, तब से शशांक जानते थे कि उसके रहते वह भारत का प्रतिनिधित्व नहीं कर सकते थे और उन्होंने इसे अपनी सहूलियत के लिए इस्तेमाल किया। वह जानते थे कि उनके पास कोई (पद पर बने रहने) मौका नहीं था और इसीलिए वह भाग खड़े हुए।'
मनोहर ने 2015 में आईसीसी के पहले स्वतंत्र चेयरमैन के रूप में पदभार संभाला था और दो साल के कार्यकाल के बाद हाल ही में इस्तीफा दिया है। उनके सहायक हॉन्गकॉन्ग के इमरान ख्वाजा ने अंतरिम चेयरमैन का पद संभाला है। मनोहर आईसीसी में अपना कार्यकाल बढ़ा सकते थे क्योंकि आईसीसी स्वतंत्र चेयरमैन को तीन कार्यकाल की इजाजत देता है।
हालांकि, श्रीनिवासन ने दावा किया कि अध्यक्ष सौरव गांगुली और सचिव जय शाह के रूप में बीसीसीआई में नया नेतृत्व आने के बाद मनोहर को अहसास हो गया कि उन्हें भागना है।
शशांक मनोहर ने भारतीय क्रिकेट को बहुत नुकसान पहुंचाया है: श्रीनिवासन
श्रीनिवासन ने कहा, 'मेरा निजी विचार है कि उन्होंने भारतीय क्रिकेट को इतना नुकसान पहुंचाया है कि भारतीय क्रिकेट में शामिल हर व्यक्ति खुश (उनके बाहर निकलने के साथ) हो जाएगा। उन्होंने खेल में भारत की वित्तीय स्थिति को चोट पहुंचाई है, आईसीसी में भारत की संभावनाओं को चोट पहुंचाई है, वह भारत विरोधी रहे हैं और विश्व क्रिकेट में भारत के महत्व को कम किया है। वह अभी भाग रहे हैं क्योंकि वह जानते हैं कि अब भारतीय नेतृत्व नहीं झुकेगा। श्रीनिवासन ने कहा कि उन्होंने बहुत नुकसान पहुंचाया है।'
मनोहर की जगह आईसीसी चेयरमैन बनने की दौड़ में शामिल प्रमुख दावेदारों में सौरव गांगुली, इंग्लैंड और वेल्स क्रिकेट बोर्ड के अध्यक्ष कोलिन ग्रेव्स और पूर्व क्रिकेट वेस्टइंडीज प्रमुख डेव कैमरन शामिल हैं।
Web Title: Shashank Manohar is anti-Indian, caused huge damage to Indian cricket: N Srinivasan